《石角山》
宋代·沈辽

步屐出东津，遥跂石角山。山回道亦转，卓荦烟云间。

何人峻重道，三休直孱颜。吾想造化功，为此肃神奸。

嵌岩或中穴，特立气甚顽。此角谁可折，宁当混尘寰。

游士何足知，但剥苔藓斑。西首望城闉，群山合如环。

下临有鼻道，落日行人还。枫叶秋欲丹，芜江逗潺潺。

重游何用戒，蓬户初无关。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。